ХҮҮХЭД ХАМГААЛЛЫН БОДЛОГЫГ ХЭРЭГЖҮҮЛЭХ

ҮЛГЭРЧИЛСЭН ЗААВАР

**Нэг. Нийтлэг үндэслэл**

1.1.Бүх шатны байгууллага нь Хүүхдийн төлөө үндэсний зөвлөлийн 2018 оны 03 дугаар тогтоолоор баталсан Хүүхэд хамгааллын жишиг бодлого, Эцэг эхийн зөвлөл байгуулах зөвлөмж, Хөдөлмөрийн тухай хуулийн 43 дугаар зүйлийн 43.3 дахь хэсэгт заасны дагуу ажилтны ажил, амралтын цагийг зохицуулах, амьдралын тэнцвэрийг хангахад дэмжлэг үзүүлэх, хөдөлмөрийн дотоод журамд тусгах замаар ажилтны хүүхдэд ээлтэй, хүүхэд хамгааллын бодлого хэрэгжүүлнэ.

1.2.Ажилтан, албан хаагчдаараа дамжуулан гэр бүл, нийгмийн хүрээнд хүүхдийн аюулгүй байдлыг хангах, хүүхдийг эрсдэлээс урьдчилан сэргийлэх, хамгаалах, үүрэг хариуцлагаа биелүүлэхэд чиглэсэн сургалт нөлөөллийн ажил зохион байгуулж, салбарын хэмжээнд байгууллагын нөөц, байгууллагын онцлогт нийцүүлэн хүүхдэд ээлтэй орчин бүрдүүлж ажиллана.

**Хоёр.Үндсэн зарчмууд**

2.1.Хүүхдийн эрх, язгуур эрх ашиг, тэдний аюулгүй байдлыг нэн тэргүүнд тавьж, хүүхдийн эрхийг хүлээн зөвшөөрч, хүндэтгэн үзнэ.

2.2.Хүүхдийн эсрэг хүчирхийллийн аливаа хэлбэрийг хүлээн зөвшөөрөхгүй.

2.3.Аливаа үйл ажиллагаанд хүүхэд, гэр бүлийн хүчирхийлэл, үл хайхрах байдал, осол гэмтэлд өртүүлж болзошгүй аливаа эрсдэлээс урьдчилан сэргийлэх

**Гурав. Хамрах хүрээ**

3.1. Энэхүү баримт бичиг нь аж ахуйн нэгж, байгууллага, хуулийн этгээдийн бүх үндсэн болон гэрээт ажилтан, албан хаагч, ажилчин, сайн дурын ажилтан, дадлагажигч ажилтан, оюутан, зочид, судлаач, хамтран ажиллах байгууллагын ажилтнуудад хамаарна.

**Дөрөв. Хэрэгжүүлэх үйл ажиллагааны чиглэл**

4.1. Байгууллага, ажил олгогч нь ажилтны ажил, амралтын цагийг зохицуулах, хөдөлмөрийн харилцааны уян хатан нөхцөл хэрэглэх зэргээр ажилтны ажил, амьдралын тэнцвэрийг хангах.

4.2. Цэцэрлэгийн болон бага ангийн хүүхэдтэй ажилтан, жирэмсэн, хөхүүл хүүхэдтэй эх, хөгжлийн бэрхшээлтэй болон байнгын асаргаа, сувилгаа шаардлагатай өрхийн гишүүнтэй ажилтан, өрх толгойлсон эцэг, эхийн ажиллах нөхцөлийг уян хатан болгож хамтын гэрээ, хөдөлмөрийн дотоод хэм хэмжээнд тусгуулж, мөрдүүлнэ. Үүнд:

4.2.1. богиносгосон цагаар ажиллах;

4.2.2. цахимаар ажиллах;

4.2.3. хүүхдээ цэцэрлэг, сургуульд хүргэж өгөх, авах боломжоор хангах;

4.2.4. шөнийн ээлжийн ажилд аль болох хуваарилахгүй байх;

4.2.5. цалингийн нэмэлт, урамшуулал дэмжлэг үзүүлэх;

4.2.6. бусад дэмжлэгт хамруулах.

4.3 Хүүхдэд ээлтэй байгууллагын шалгуурыг салбарын хэмжээнд мөрддөг хууль тогтоомж болон Хүүхдийн эрхийн тухай, Хүүхэд хамгааллын тухай, Хөдөлмөрийн тухай хууль тогтоомжтой нийцүүлэн боловсруулах.

4.4. Хүүхдийн төлөө үндэсний зөвлөлийн 2018 оны 03 дугаар тогтоолоор батлагдсан “Хүүхэд хамгааллын бодлогын жишиг баримт бичиг”, “Байгууллагад эцэг эхийн зөвлөл байгуулах зөвлөмж”-ийн дагуу байгууллага, аж ахуйн нэгж бүр ажилтнуудын гэр бүл, хүүхдэд чиглэсэн үйл ажиллагааг байгууллагын нөөц, хэрэгцээнд түшиглэн зохион байгуулах “Эцэг эхийн зөвлөл” /цаашид Зөвлөл гэх/-ийг байгуулах. Үүнд:

4.4.1. Зөвлөлийн дарга төлөвлөгөөг 1 жилийн хугацаатайгаар гарган хамт олноор хэлэлцүүлж, батлах бөгөөд биелэлтийг байгууллагын удирдлага, нийт хамт олонд тайлагнах;

4.4.2. Байгууллага хүүхэд хамгааллын бодлогын хэрэгжилтийн үнэлгээ хийж үр дүнд үндэслэн сайжруулж, мөрдүүлэх;

4.4.3. Байгууллагын мэдээллийн самбар цахим хуудаст байршуулж, сурталчлан таниулах;

4.4.4. Байгууллагын ажилтан, албан хаагчийн гэр бүл, хүүхдийн нөхцөл байдлын судалгаа хийж, хэрэгцээнд суурилсан сургалт, бодит дэмжлэг үзүүлэх, мэргэжлийн байгууллагын үйлчилгээнд холбон зуучлах.

4.5. Байгууллага бүр албан хаагчиддаа зориулж сургалт нөлөөллийн арга хэмжээ авч хэрэгжүүлэх.

4.5.1 Ажилтан, албан хаагчийн хүүхдийн сурч боловсрох, хөгжил, хамгааллыг дэмжих, эрүүл аюулгүй орчинг бүрдүүлэх, хүүхдэд ээлтэй байгууллага хамт олон болох санаачилгыг өрнүүлж, байгууллагын удирдлагатай хамтран ажиллах;

4.5.2. Мэргэжлийн байгууллагуудтай хамтран ажиллаж, ажилтан, албан хаагч, тэдний гэр бүл, хүүхдэд зориулсан соён гэгээрүүлэх, хөгжүүлэх, чадавхжуулах сургалт, сэтгэл зүйн зөвлөгөөнд хамруулах.

4.6. Байгууллага бүр өөрийн боломж, ажилтнуудын хэрэгцээ шаардлагад нийцсэн санал санаачилгыг өрнүүлж байгууллагын нөөцөд тулгуурлан хүүхдэд ээлтэй орчин бүрдүүлнэ. Тухайлбал:

4.6.1 Хүүхдийн хөгжих, эрүүл аюулгүй, хараа хяналттай байхад үргэлж анхаарч, байгууллагын дэргэдэх цэцэрлэг, өдөр өнжүүлэх төв, хүүхдийн өрөө, ажилтны амрах өрөө байгуулах;

4.6.2. Байгууллагын гадаад, дотоод орчны эрсдэлийн үнэлгээ хийх, илэрсэн эрсдэлийг арилгах арга хэмжээг байгууллагын хэмжээнд зохион байгуулах;

4.6.3. Байгууллагын үйлдвэрлэл, үйлчилгээ, үйл ажиллагаа нь хүүхдэд хор хөнөөл учруулж болзошгүй эрсдэл байгаа эсэхэд тогтмол үнэлгээ хийж, эрсдэлийг бууруулах, арилгах төлөвлөгөө боловсруулан хэрэгжүүлэх.

**Тав. Ажилтнуудын ёс зүйн дүрэм**

5.1. Байгууллагын удирдлага, ажилтан, албан хаагч бүр ажлын байр, гэр бүл, нийгмийн бүхий л орчинд зохисгүй зан үйл гаргахгүй байхад анхаарч, хүүхэд хамгааллын ёс зүйн хэм хэмжээг дагаж мөрдөнө.

|  |  |  |  |  |
| --- | --- | --- | --- | --- |
| **Ажилтан** | | | **Байгууллага** | |
| Ёс зүйн дүрэмд заавал тусган хориглох зүйл | * Хүүхдийг цохих, зодох, тусгаарлах зэргээр бие махбодын хүчирхийлэл үйлдэх * Хүүхдийг гутаах, ичээх, доромжлох, дорд үзэх, нэр хоч өгөх, сэтгэл зүйн дарамт учруулах зэргээр сэтгэл санааны хүчирхийлэл үйлдэх * Хүүхэд, гэр бүлийн эсрэг бүх төрлийн хүчирхийл үйлдэх * Бусдыг садар самуунд уруу татсан тоглоом тоглох, шалиг үг ярих * Хүүхдийн дэргэд хараал хэлэх, бүдүүлэг үг хэрэглэх * Хүүхдийг ялгаварлан харилцах * Хүүхэд хүчирхийлэлд өртсөн, аюултай нөхцөл байдалд орсон тохиолдолд мэдээлэхгүй орхих * Зохисгүй хувцаслах, бэлгийн дур сонирхол төрүүлэхүйц байдал гаргах * Чанарын баталгаагүй, муудсан, хориглосон, чихэрлэг хоол хүнсээр хангах * Хүүхдийн зураг, дүрс, мэдээллийг зөвшөөрөлгүй хувийн фэйсбүүк хуудас ба бусад хувийн нийгмийн сүлжээн дээр тавих * Шөнийн цагаар эцэг эх, асран хамгаалагчийн зөвшөөрөлгүй хүүхдийг тээвэрлэх * Цахим орчинд эцэг эхээс нь далдуур хүүхэдтэй харилцах | * Байгууллагын хүүхэд хамгааллын бодлогыг зөрчиж байгаа нь мэдэгдсэн, сэжиглэгдсэн боловч мэдээгүй мэт өнгөрөөх, нуун дарагдуулах * Хүүхэд эрсдэлт нөхцөлд байгааг мэдсэн, ажигласан, таамагласан боловч мэдээлэхгүй байх * Хүүхдийг ямар нэгэн хөдөлмөрт хөлслөх. * Ажилтнууд насанд хүрээгүй хүүхдээр өөрийн хүүхдийг асруулах, гэрийн үйлчлэгч хийлгэх, хувийн бизнестээ олон цагаар туслуулах * Оройн 18 цагаас хойших арга хэмжээнд хүүхэд оролцуулах * Эцэг эх, асран хамгаалагчийн зөвшөөрөлгүй хүүхдийг урлаг, спортын үйл ажиллагаанд оролцуулах * Гамшиг осол, уй гашуу тохиолдсон үед хүүхэд, насанд хүрэгчдийн эмзэг байдалд мэдрэмжгүй хандах * Эцэг эх, асран хамгаалагчийн зөвшөөрөлгүйгээр хүүхдийг ганцааранг нь машинаар авч явах * Ёс заншил, шашны болон зан үйлийн хэлбэртэй үйл ажиллагаанд оролцуулах * Зураг, мэдээллийг хувийн фэйсбүүк хуудас ба бусад хувийн нийгмийн сүлжээн дээр тавих * Ажлын байр, хүүхдийн орчинд архи, тамхи мансууруулах эм бодис хэрэглэх | |

---оОо---